R. Kaliňák, podpredseda vlády a minister vnútra SR: (2008-11-06):
Keď chcete preniesť, samozrejme, túto tému na politickú scénu, s jasným zámerom situáciu dramatizovať a predovšetkým politizovať, samozrejme, ja sa jej nemôžem brániť a ako zodpovedný minister tejto vlády vám na otázky budem rád odpovedať. Zaujímavé je, že sa predovšetkým pýtate na fanúšikov iba jedného klubu, kde vás fanúšikovia druhého klubu vôbec nezaujímajú. Preto si vám dovolím povedať, že polícia zodpovedne pristupuje ku každému futbalovému zápasu a každý futbalový zápas takýmto spôsobom aj monitoruje a v prípade potreby, pán poslanec, aj zasahuje. Uvediem teda, že na uvedenom zápase sa odohrali tri zákroky. Prvé dva zákroky boli voči fanúšikom Slovanu, posledný, tretí zákrok bol proti fanúšikom v sektore domácich. Myslím si, že mnohokrát sa tu objavovali otázky intenzity alebo zásahu, alebo zranených, kde zranených na oboch stranách je presne rovnaký počet. Preto som zvedavý, prečo sa nezaujímate aj o tých druhých. Vidím, že niektorí sú viac ako tí ostatní. Rád by som vám pripomenul, že napríklad pred niekoľkými dňami alebo týždňami, alebo, tuším, že to boli iba dva týždne, rovnako polícia zasiahla proti fanúšikom Spartak Trnava, aby naopak, ochránila fanúšikov DAC Dunajská Streda. Tam ste sa nepýtali na tieto isté otázky. Preto ma mrzí, že objektivita vo vašich otázkach žalostne chýba. Samozrejme, počul som niečo aj o otázkach ohľadne prázdnych zdvihnutých rúk. To máte absolútnu pravdu. Prázdnych a zdvihnutých rúk tam bolo veľmi veľa. Sú to tieto zdvihnuté pravice, sú to tieto zdvihnuté pravice, sú to tieto zdvihnuté pravice, sú to tieto zdvihnuté pravice alebo sú to tieto zdvihnuté pravice, alebo tieto zdvihnuté pravice. (Podpredseda vlády a minister vnútra SR R. Kaliňák ukazuje pri týchto slovách fotografie zo spomínaného zápasu.) Myslím si, že to sú tie prázdne ruky, o ktorých hovoríte. A prejdem k tej veci, pre ktorú to nemôžete pochopiť. Na Slovensku je propagácia fašizmu zakázaná. Na Slovensku je propagácia fašizmu trestný čin. (Potlesk.) Pán poslanec, toto je samotný dôvod, keby ste chceli, keby bol len tento jeden dôvod, vždy, keď niekto na Slovensku propagoval fašizmus napríklad Slovenská pospolitosť, tak sme zakročili absolútne rázne. Rozdiel je v tom, samozrejme, že u nás neplatí liberálny zákon v tejto oblasti, kým v Maďarskej republike takýto liberálny zákon platí. Tam to trestným činom nie je. A preto napríklad, keď sa objavil hanlivý transparent, ktorý sme okamžite odsúdili, na futbalovom zápase v Banskej Bystrici, kde bolo napísané Smrť Maďarom, polícia rýchlo zakročila. Všetci, ktorí boli a spáchali tento trestný čin, sú dnes obžalovaní. Keď sme sa na tú istú otázku pýtali, na transparenty rovnakého druhu na maďarskej strane, tak nám predstavitelia vysvetlili, že u nich, bohužiaľ, platí liberálny zákon, liberálny zákon na slobodu prejavu. My chránime, keď niekto uráža ostatné národy a chce sa vyhrážať smrťou alebo ublížením na zdraví. Preto sú dnes títo občania Slovenskej republiky obžalovaní. Vyčítať ministerstvu vnútra, že nezakročilo vždy tvrdo proti takýmto prejavom, by bolo smiešne a nepodložené. Preto možno nemôže dôjsť k pochopeniu, prečo reagujeme na propagáciu fašizmu alebo v tomto prípade aj napadnutiu proti príslušníkom Policajného zboru. Čiže chápem, že nemôže dôjsť úplne k porozumeniu situácie, lebo keď doma si môžeme niečo dovoliť, nevieme o tom, že v zahraničí to dovolené nie je. Lebo tam sú zákony voči prejavom fašizmu prísne. A u nás, vďakabohu, pán poslanec, sú. Možno však ešte inú vec bolo potrebné zakryť. Keď sa snažili niektorí poslanci rozvášniť situáciu na Slovensku upozornením, že dnes, konkrétne dnes boli zamaľované niektoré tabule v niektorých obciach, možno sa to stalo aj preto, že práve v ten deň v Maďarsku hodil nejaký extrémista a, môžeme povedať, rasista zápalnú fľašu do domu rómskej rodiny. A keď sa snažili títo Rómovia zachrániť z horiaceho domu a vybehli pred dom, boli týmto človekom zastrelení. To je tragédia, vážené dámy a páni. To je tragédia a k nej som nepočul, že by ste sa pýtali na smrť dvoch nevinných ľudí. Neviem, že by ste na to reagovali. A toto je ten základný rozdiel. U nás sme veľmi prísni proti akýkoľvek prejavom fašizmu. (Potlesk.) Všetky podrobnosti som, samozrejme, uviedol vo výbore, pán poslanec. Skončil som, pani predsedajúca.